Fem kommuner i nord uten telefonforbindelse
Årsaken er et kabelbrudd som skjedde under gravearbeid i Bjarkøy i Troms, melder NRK. I Nordland er innbyggere i Øksnes og Andøy berørt. Telenor opplyser at de håper å få forbindelsen tilbake innen klokka 3. I Øksnes og Andøy i Nordland er 500- 600 abonnenter uten fasttelefon, og omtrent 1.000 bredbåndskunder er rammet. Flere mobilbasestasjoner er også ute av drift som følge av kabelbruddet. Ettersom hele telenettet er nede, har innbyggerne ingen mulighet til å ringe nødnummeret 113. Kommunikasjonssjef ved Nordlandssykehuset i Bodø, Randi Angelsen, er bekymret for at folk i nød ikke skal komme gjennom. Hun ber personer som trenger legehjelp, om å kjøre til Andenes legekontor, hvor det vil være lege og ambulansepersonell til stede.
Fem kommuner i Nordland og Troms er natt til fredag fortsatt uten forbindelse på fasttelefon og mobiltelefon. Telenor håper feilen blir rettet innen klokka 3.